CELEX: 32020D1353
Language: sl
Date: 2020-09-25 00:00:00
Title: Izvedbeni sklep Sveta (EU) 2020/1353 z dne 25. septembra 2020 o odobritvi začasne podpore Republiki Poljski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

29.9.2020   
               
               
                  SL
               
               
                  Uradni list Evropske unije
               
               
                  L 314/45
               
            
         IZVEDBENI SKLEP SVETA (EU) 2020/1353
         z dne 25. septembra 2020
         o odobritvi začasne podpore Republiki Poljski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19 (1) in zlasti člena 6(1) Uredbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Poljska je 6. avgusta 2020 zaprosila za finančno pomoč Unije, da bi dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
                  
               
                     (2)
                  
                  
                     Izbruh COVID-19 in izredni ukrepi, ki jih je Poljska uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, bodo po pričakovanjih zelo močno vplivali na javne finance. Glede na napoved Komisije iz pomladi 2020 naj bi primanjkljaj in dolg sektorja država Poljske do konca leta 2020 znašala 9,5 % oziroma 58,5 % bruto domačega proizvoda (BDP). Glede na vmesno napoved Komisije iz poletja 2020 naj bi se BDP Poljske v letu 2020 zmanjšal za 4,6 %.
                  
               
                     (3)
                  
                  
                     Izbruh COVID-19 je imobiliziral znaten del delovne sile na Poljskem. To je privedlo do nenadnega in močnega povečanja javnofinančnih odhodkov na Poljskem v zvezi z znižanjem prispevkov za socialno varnost za samozaposlene, za vse socialne zadruge (ne glede na število zaposlenih) ter za podjetja z do 50 zaposlenimi, nadomestilom za prekinitev poslovanja za samozaposlene in zaposlene po civilnopravnih pogodbah, subvencijami za plače in prispevke za socialno varnost, subvencijami za samozaposlene brez zaposlenih ter posojili, ki se lahko pretvorijo v subvencije, za samozaposlene, mikropodjetja in nevladne organizacije, kot je navedeno v uvodnih izjavah od 4 do 8.
                  
               
                     (4)
                  
                  
                     Natančneje, z „Zakonom z dne 2. marca 2020 o posebnih rešitvah v zvezi s preprečevanjem, ukrepanjem proti in izkoreninjenjem COVID-19, drugih nalezljivih bolezni in kriznih razmer, ki so jih povzročile“ (2), ki je naveden v prošnji Poljske z dne 6. avgusta 2020, je bilo uvedeno začasno znižanje prispevkov za socialno varnost za samozaposlene, vse socialne zadruge (ne glede na število zaposlenih) in podjetja z do 50 zaposlenimi, namenjeno zaščiti delovnih mest v odziv na izbruh COVID-19. Znižanje se je uporabljalo za obdobje od marca do maja 2020. Podjetja z do 10 zaposlenimi in v večini primerov samozaposlene osebe, ter vse socialne zadruge (ne glede na število zaposlenih) bi lahko zaprosili za polno znižanje, medtem ko je znižanje za subjekte, ki zaposlujejo 10 do 50 oseb, znašalo 50 %. Začasno znižanje prispevkov za socialno varnost se lahko šteje za ukrep, podoben shemam skrajšanega delovnega časa iz Uredbe (EU) 2020/672, saj je njegov namen zaščititi samozaposlene pred zmanjšanjem ali izgubo dohodka, v primeru podjetij z do 50 zaposlenimi in vseh socialnih zadrug pa podpira zaposlene v podjetjih, če ostanejo zaposleni do konca trajanja ukrepa. Rezultat začasnega znižanja prispevkov za socialno varnost je izpad prihodkov za vlado, ki se za namen izvajanja Uredbe 2020/672 lahko šteje za enakovrednega javnofinančnim odhodkom.
                  
               
                     (5)
                  
                  
                     Poleg tega so organi uvedli nadomestilo za prekinitev poslovanja za samozaposlene in tiste, ki delajo po civilnopravnih pogodbah in so se jim zaradi krize zmanjšali prihodki. Ukrep zajema pavšalno nadomestilo za samozaposlene (v višini 50 % oziroma 80 % minimalne plače – odvisno od zmanjšanja prihodkov) in tiste, ki delajo po nestandardnih pogodbah o zaposlitvi (v višini do 80 % minimalne plače), da se jim nadomesti zmajšanje prihodkov.
                  
               
                     (6)
                  
                  
                     Uvedene so bile subvencije za plače in prispevke za socialno varnost, katerih višina je odvisna od obsega zmanjšanja prometa zaradi krize. Podjetja lahko ne glede na svojo velikost zaprosijo za začasno sofinanciranje stroškov za plače in prispevke za socialno varnost. Subvencije za plače in prispevke za socialno varnost se lahko štejejo za ukrep, podoben shemam skrajšanega delovnega časa iz Uredbe (EU) 2020/672, saj zadeva odhodke, ki nastanejo podjetjem in drugim subjektom, ki uvedejo delo s skrajšanim delovnim časom ali prostovoljno skrajšajo delovni čas ali katerih zaposleni so bili zaposleni ves čas do trenutka zadnjih razpoložljivih podatkov o realizaciji, saj se zahteva, da podjetja ohranijo zaposlitve, bodisi v obdobju skrajšanega delovnega časa bodisi do trenutka zadnjih razpoložljivih podatkov o realizaciji.
                  
               
                     (7)
                  
                  
                     Organi so uvedli subvencije za samozaposlene brez zaposlenih. Subvencije zagotavljajo začasno sofinanciranje dela stroškov za poslovanje podjetja, ki jih imajo fizične osebe brez zaposlenih. Znesek je odvisen od obsega zmanjšanja prometa in znaša od 50 % do 90 % minimalne plače.
                  
               
                     (8)
                  
                  
                     Končno, organi so uvedli ukrep, ki zagotavlja posojila, ki se lahko pretvorijo v nepovratna sredstva, za samozaposlene, mikropodjetja in nevladne organizacije. Ukrep zagotavlja mikro posojila v vrednosti do 5 000 PLN. Posojila se lahko pretvorijo v nepovratna sredstva, če upravičenec posluje še tri mesece po plačilu posojila. Ker se lahko na podlagi Uredbe (EU) 2020/672 podprejo samo javnofinančni odhodki, bi bilo treba podpreti samo odhodke v zvezi s posojili, ki se pretvorijo v nepovratna sredstva.
                  
               
                     (9)
                  
                  
                     Poljska izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Poljska je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 11 668 118 894 EUR zaradi nacionalnih ukrepov, sprejetih za obravnavanje socialno-ekonomskih učinkov izbruha COVID-19. To pomeni nenadno in močno povečanje, ker se nanaša na nove ukrepe in razširitev obstoječih ukrepov, ki zajemajo velik delež podjetij in delovne sile na Poljskem.
                  
               
                     (10)
                  
                  
                     Komisija se je v skladu s členom 6 Uredbe (EU) 2020/672 posvetovala s Poljsko ter preverila nenadno in močno povečanje dejanskih in načrtovanih javnofinančnih odhodkov, neposredno povezano s shemami skrajšanega delovnega časa in podobnimi ukrepi.
                  
               
                     (11)
                  
                  
                     Zato bi bilo treba zagotoviti finančno pomoč za podporo Poljski pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi.
                  
               
                     (12)
                  
                  
                     Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ta sklep ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
                  
               
                     (13)
                  
                  
                     Poljska bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Poljska izvršila navedene odhodke.
                  
               
                     (14)
                  
                  
                     Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Poljske, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti. Zlasti je bil določen znesek posojila za zagotovitev skladnosti z bonitetnimi pravili, ki se uporabljajo za posojilni portfelj, kot je določeno v Uredbi (EU) 2020/672 –
                  
               SPREJEL NASLEDNJI SKLEP:
         
            Člen 1
            Poljska izpolnjuje pogoje iz člena 3 Uredbe (EU) 2020/672.
         
         
            Člen 2
            
               1.   Unija da Poljski na voljo posojilo v znesku največ 11 236 693 087 EUR. Povprečna zapadlost posojila ne presega 15 let.
            
            
               2.   Obdobje razpoložljivosti finančne pomoči, odobrene s tem sklepom, je 18 mesecev od prvega dne po začetku učinkovanja tega sklepa.
            
            
               3.   Komisija zagotovi Poljski finančno pomoč Unije v največ deset obrokih. Obrok se lahko izplača v eni ali več tranšah. Zapadlost tranš prvega obroka je lahko daljša od največje povprečne zapadlosti iz odstavka 1. V takih primerih se zapadlost nadaljnjih tranš določi tako, da se največja povprečna zapadlost iz odstavka 1 upošteva, ko so izplačani vsi obroki.
            
            
               4.   Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672.
            
            
               5.   Poljska plača stroške financiranja Unije iz člena 4 Uredbe (EU) 2020/672 za vsak obrok ter vse pristojbine, stroške in odhodke Unije, ki izhajajo iz financiranja, povezanega s posojilom, odobrenim na podlagi odstavka 1 tega člena.
            
            
               6.   Komisija odloča o obsegu in sprostitvi obrokov ter obsegu tranš.
            
         
         
            Člen 3
            Poljska lahko financira naslednje ukrepe:
            
                        (a)
                     
                     
                        znižanje prispevkov za socialno varnost, kot je določeno v členu 31zo „Zakona z dne 2. marca 2020 o posebnih rešitvah v zvezi s preprečevanjem, ukrepanjem proti in izkoreninjenjem COVID-19, drugih nalezljivih bolezni in kriznih razmer, ki so jih povzročile“, za del odhodkov v zvezi s podporo za samozaposlene osebe, za vse socialne zadruge (ne glede na število zaposlenih) in podjetja z do 50 zaposlenimi pa za del odhodkov v zvezi z zaposlenimi, ki so bili ves čas zaposleni;
                     
                  
                        (b)
                     
                     
                        nadomestilo za prekinitev poslovanja za samozaposlene osebe in tiste, ki delajo po civilnopravnih pogodbah, kot je določeno v členih 15zq in 15zua „Zakona z dne 2. marca 2020 o posebnih rešitvah v zvezi s preprečevanjem, ukrepanjem proti in izkoreninjenjem COVID-19, drugih nalezljivih bolezni in kriznih razmer, ki so jih povzročile“;
                     
                  
                        (c)
                     
                     
                        subvencije za plače in prispevke za socialno varnost za podjetja in druge subjekte, ki uvedejo delo s skrajšanim delovnim časom ali prostovoljno skrajšajo delovni čas ali katerih zaposleni so bili zaposleni ves čas, kot je določeno v členih 15g, 15ga, 15gg, 15zzb, 15zze, 15zze2„Zakona z dne 2. marca 2020 o posebnih rešitvah v zvezi s preprečevanjem, ukrepanjem proti in izkoreninjenjem COVID-19, drugih nalezljivih bolezni in kriznih razmer, ki so jih povzročile“;
                     
                  
                        (d)
                     
                     
                        subvencije za samozaposlene osebe brez zaposlenih, kot je določeno v členu 15zzc „Zakona z dne 2. marca 2020 o posebnih rešitvah v zvezi s preprečevanjem, ukrepanjem proti in izkoreninjenjem COVID-19, drugih nalezljivih bolezni in kriznih razmer, ki so jih povzročile“;
                     
                  
                        (e)
                     
                     
                        posojila, ki se lahko pretvorijo v subvencije, za samozaposlene osebe, mikropodjetja in nevladne organizacije, v znesku, ki se dejansko pretvori v nepovratna sredstva, kot je določeno v členu 15zzd in členu 15zzda „Zakona z dne 2. marca 2020 o posebnih rešitvah v zvezi s preprečevanjem, ukrepanjem proti in izkoreninjenjem COVID-19, drugih nalezljivih bolezni in kriznih razmer, ki so jih povzročile“.
                     
                  
         
            Člen 4
            Poljska do 30. marca 2021 in nato vsakih šest mesecev obvešča Komisijo o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.
         
         
            Člen 5
            Ta sklep je naslovljen na Republiko Poljsko.
            Ta sklep začne učinkovati z dnem uradne obvestitve naslovnika.
         
         
            Člen 6
            Ta sklep se objavi v Uradnem listu Evropske unije.
         
         
            V Bruslju, 25. septembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 159, 20.5.2020, str. 1.
         
            (2)  Dz.U. 2020 poz. 374, kakor je bil spremenjen.